

**Vodič za građane** **za 2025. godinu**

**Općina Cista Provo**

**Poštovani građani,**

predstavljamo vam Vodič za građane za 2025. godinu u kojem su objašnjeni planovi i aktivnosti općinske vlasti vezani za korištenje javnih sredstava. Unaprjeđivanjem transparentnosti i komunikacije s građanima nastavljamo s projektom koji se nalazi na našoj službenoj stranici https://www.opcina-cista-provo.hr/. Kroz ovaj projekt informiramo vas o načinu korištenja proračunskih sredstava koji će u konačnici podignuti transparentnost u našoj Općini. Kroz brošuru Vodič za građane prikazat ćemo koji su projekti u planu u 2025. godini.

Naša vizija je jasna – modernizirati infrastrukturu, unaprijediti uvjete života i omogućiti održivi razvoj u svakom segmentu našeg zajedničkog života.

Posebnu pažnju posvećujemo održavanju komunalne infrastrukture. Osigurali smo sredstva za: redovno održavanje nerazvrstanih cesta, kako bismo osigurali sigurnost i protočnost prometa, uređenje i održavanje groblja i mrtvačnica uz poštivanje tradicije i dostojanstva, unapređenje i modernizaciju javne rasvjete, održavanje prometnica i javnih površina, kako bi naše naselje bilo uredno i sigurno, kontinuirano uređenje trgova, stvarajući prostore za okupljanje, odmor i druženje.

Razvoj naše općine oslanja se na pametne i održive projekte. Među ključnim inicijativama koje smo pokrenuli ističu se uvođenje sustava javnih bicikala na električni pogon, kako bismo potaknuli ekološki prihvatljiv način prijevoza i praćenje kvalitete zraka i razine buke putem naprednih tehnologija, čime ćemo osigurati zdraviju i ugodniju životnu sredinu.

Za snažniji gospodarski rast osigurali smo sredstva za razvoj gospodarske zone, čime stvaramo nova radna mjesta i privlačimo investicije i subvencije za sadni materijal, pružajući podršku našim poljoprivrednicima i jačajući ruralni razvoj.

Naša općina aktivno ulaže u sport i kulturu, jer vjerujemo da su to temelji zdravog društva. Izdvojili smo sredstva za: uređenje sportskih igrališta i organizaciju sportskih aktivnosti za sve dobne skupine, turističku promidžbu i očuvanje naše kulturne baštine, uključujući uređenje spomenika kulture i drugih povijesnih lokaliteta.

Djeca i mladi su naša budućnost, stoga smo osigurali sredstva za stipendije i školarine, koje će pomoći u obrazovanju naše djece, donacije za osnovne škole, vrtiće i dječja igrališta, financijsku pomoć za novorođenu djecu i podršku obiteljima kroz razne socijalne programe.

Ulaganjem u zdravstvo i socijalnu skrb, pružamo potporu onima kojima je najpotrebnija: sufinanciramo djelatnosti Doma zdravlja Splitsko-dalmatinske županije, osiguravamo sredstva za pomoć obiteljima, sufinanciranje prijevoza i stambeno zbrinjavanje, te provedbu programa Zaželi.

Ovo je tek dio naših planova i postignuća, ali oni govore o tome koliko nam je stalo do svih vas i do budućnosti naše zajednice. Svaki projekt, svaka investicija, rezultat je vašeg povjerenja i naše predanosti da zajedno stvaramo bolju općinu.

Dragi stanovnici Općine Cista Provo, izdvojili smo dio projekata koje planiramo realizirati u 2025. godini.

Pozivamo Vas da i vi svojim prijedlozima i komentarima sudjelujete u izradi Proračuna za 2025. godinu.

Vaše prijedloge, sugestije i komentare možete ostavljati do 19.12.2024. godine kada ćemo sve zaprimljeno uzeti u obzir te na sjednici Općinskog vijeća predstaviti, te prihvaćeno uvrstiti u konačan Proračun za 2025. godinu.

Vaš načelnik!

**OBRAZLOŽENJE PRORAČUNA**

**Što je proračun?**



Proračun je akt kojim se procjenjuju prihodi i primici te utvrđuju rashodi i izdaci Općine Cista Provo za proračunsku godinu, a sadrži i projekciju prihoda i primitaka te rashoda i izdataka za slijedeće dvije godine.

Proračun nije statičan akt, već se sukladno Zakonu može mijenjati tijekom proračunske godine, odnosno donose se Izmjene i dopune proračuna.



**Sadržaj proračuna**

Proračun JLS sastoji se od plana za proračunsku godinu i projekcija za sljedeće dvije godine. Proračun JLS sastoji se od općeg dijela, posebnog dijela i obrazloženja proračuna

|  |  |  |
| --- | --- | --- |
| **SADRŽAJ** | **SASTAVNI DIO** | **OPIS SASTAVNOG DIJELA** |
| **Opći dio proračuna** | Sažetak Računa prihoda i rashoda Sažetak Računa financiranja | * ukupni prihodi poslovanja i prihodi od prodaje nefinancijske imovine, ukupni rashodi poslovanja i rashodi za nabavu nefinancijske imovine
* ukupni primici od financijske imovine i zaduživanja i izdaci za financijsku imovinu i otplate zajmova
 |
| Račun prihoda i rashoda | * ukupni prihodi i rashodi iskazani prema izvorima financiranja i ekonomskoj klasifikaciji na razini skupine
* ukupni rashodi iskazani prema funkcijskoj klasifikaciji
 |
| Račun financiranja | * ukupni primici od financijske imovine i zaduživanja i izdaci za financijsku imovinu i otplate instrumenata zaduživanja prema izvorima financiranja i ekonomskoj klasifikaciji na razini skupine
 |
| Preneseni višak ili preneseni manjak prihoda nad rashodima | * ako ukupni prihodi i primici nisu jednaki ukupnim rashodima i izdacima, opći dio proračuna sadrži i preneseni višak ili preneseni manjak prihoda nad rashodima
 |
| Višegodišnji plan uravnoteženja | * ako JLP(R)S ne mogu preneseni manjak podmiriti do kraja proračunske godine, obvezni su izraditi višegodišnji plan uravnoteženja za razdoblje za koje se proračun donosi
* ako JLP(R)S ne mogu preneseni višak, zbog njegove veličine, u cijelosti iskoristiti u jednoj proračunskoj godini, korištenje viška planira se višegodišnjim planom uravnoteženja za razdoblje za koje se proračun donosi
 |
| **Posebni dio proračuna** | Plan rashoda i izdataka proračuna JLP(R)S i njihovih proračunskih korisnika | * rashodi i izdaci JLP(R)S i njihovih proračunskih korisnika iskazani po organizacijskoj klasifikaciji, izvorima financiranja i ekonomskoj klasifikaciji na razini skupine, raspoređenih u programe koji se sastoje od aktivnosti i projekata
 |
| **Obrazloženje proračuna** | Obrazloženje općeg dijela proračuna i obrazloženje posebnog dijela proračuna | * obrazloženje općeg dijela proračuna JLP(R)S sadrži obrazloženje prihoda i rashoda, primitaka i izdataka proračuna JLP(R)S i obrazloženje prenesenog manjka odnosno viška proračuna JLP(R)S
* obrazloženje posebnog dijela proračuna JLP(R)S temelji se na obrazloženjima financijskih planova proračunskih korisnika, a sastoji se od obrazloženja programa koje se daje kroz obrazloženje aktivnosti i projekata zajedno s ciljevima i pokazateljima uspješnosti iz akata strateškog planiranja.
 |

**Proračunski korisnici:**



Proračunski korisnici su ustanove, tijela javne vlasti kojima je JLS osnivač ili suosnivač, a čije je financiranje većim dijelom iz proračuna svog osnivača ili suosnivača. Proračunski korisnici JLS mogu biti dječji vrtići, knjižnice, javne vatrogasne postrojbe, muzeji, kazališta, domovi za starije i nemoćne osobe…

**Zakoni i sankcije:**



Sukladno Zakonu o Proračunu (»Narodne novine«, broj 144/21) Proračun se donosi za jednu fiskalnu (proračunsku) godinu. Kod nas se fiskalna godina poklapa s kalendarskom i traje od 01. siječnja do 31. prosinca. Jedini ovlašteni predlagatelj Proračuna je Općinski načelnik. Općinski načelnik jedinice lokalne samouprave odgovoran je za zakonito i pravilno planiranje i izvršavanje proračuna, za svrhovito, učinkovito i ekonomično raspolaganje proračunskim sredstvima. Proračun donosi (izglasava) Općinsko vijeće do kraja godine.

Ako se ne donese proračun prije početka proračunske godine, privremeno se, a najduže za prva tri mjeseca proračunske godine, na osnovi odluke o privremenom financiranju koja mora biti donesena do 31. prosinca, nastavlja financiranje poslova, funkcija i programa tijela jedinica lokalne i područne samouprave i drugih proračunskih i izvanproračunskih korisnika.

U slučaju kada je raspušteno samo Općinsko vijeće, a Općinski načelnik nije razriješen, do imenovanja povjerenika Vlade Republike Hrvatske, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi Općinski načelnik.

Po imenovanju povjerenika Vlade Republike Hrvatske, Općinski načelnik predlaže povjereniku novu odluku o financiranju nužnih rashoda i izdataka u koju su uključeni ostvareni prihodi i primici te izvršeni rashodi i izdaci u vremenu do dolaska povjerenika. Ako se do 31. ožujka ne donese proračun, povjerenik donosi odluku o financiranju nužnih rashoda i izdataka za razdoblje do donošenja proračuna.

Ako do isteka roka privremenog financiranja nije donesen proračun u jedinici u kojoj je općinski načelnik koji nema zamjenika onemogućen u obavljanju svoje dužnosti, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi predstavničko tijelo na prijedlog privremenog zamjenika općinskog načelnika iz članka 43.a Zakona o lokalnoj i područnoj (regionalnoj) samoupravi (»Narodne novine«, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20).

**Ukupni prihodi i primici Općine Cista Provo za 2025. godinu planirani su u iznosu od 3.334.600,00 eura.**

**PRIHODI I PRIMICI**

**Prihodi poslovanja** Općine Cista Provo za 2025. godinu planirani su u iznosu od **3.048.600,00 eura**, a čine ih **prihodi od poreza** planirani u iznosu od **417.000,00** **eura**, **pomoći iz inozemstva i od subjekata unutar općeg proračuna** planirane u iznosu od **2.395.000,00 eura**, **prihodi od imovine** planirani u iznosu od **200.100,00 eura** **prihodi od upravnih i administrativnih pristojbi i pristojbi po posebnim propisima** planirani u iznosu od **16.500,00 eura**, **prihodi od prodaje proizvoda i roba te pruženih usluga i prihodi od donacija** planirani u iznosu od **20.000,00 eura.**

**Prihodi od prodaje nefinancijske imovine** planirani su u iznosu od **286.000,00 eura.**

|  |  |  |  |  |  |
| --- | --- | --- | --- | --- | --- |
| **PRIHODI I PRIMICI** | **IZVRŠENJE 2023.** | **PLAN** **2024.** | **PLAN** **2025.** | **PROJEKCIJE 2026.** | **PROJEKCIJE 2027.** |
| **6 Prihodi poslovanja** | **1.427.093,00** | **3.201.400,00** | **3.048.600,00** | **2.310.600,00** | **2.116.600,00** |
| **61** Prihodi od poreza | 277.772,35 | 396.000,00 | 417.000,00 | 396.000,00 | 396.000,00 |
| **63** Pomoći iz inozemstva i od subjekata unutar općeg proračuna | 927.387,44 | 2.545.300,00 | 2.395.000,00 | 1.685.000,00 | 1.455.000,00 |
| **63** Prihodi od imovine | 197.454,96 | 225.100,00 | 200.100,00 | 200.100,00 | 225.100,00 |
| **65** Prihodi od upravnih i administrativnih pristojbi, pristojbi po posebnim propisima i naknada | 11.416,35 | 22.000,00 | 16.500,00 | 16.500,00 | 27.500,00 |
| **66** Prihodi od prodaje proizvoda i robe te pruženih usluga i prihodi od donacija | 13.061,90 | 13.000,00 | 20.000,00 | 13.000,00 | 13.000,00 |
| **7 Prihodi od prodaje nefinancijske imovine** | **58.841,82** | **240.000,00** | **286.000,00** | **76.000,00** | **50.000,00** |
| 72 Prihodi od prodaje proizvedene dugotrajne imovine | 58.841,82 | 240.000,00 | 286.000,00 | 76.000,00 | 50.000,00 |

**RASHODI I IZDACI**

**Ukupni rashodi i izdaci Općine Cista Provo za 2025. godinu planirani su u iznosu od 3.334.600,00 eura.**

**Rashodi poslovanja**

**Rashodi poslovanja** Općine Cista Provo za 2025. godinu planirani su u iznosu od **1.369.100,00 eura**, a čine ih:

1. Rashodi za zaposlene planirani u iznosu od 499.700,00 eura;

2. Materijalni rashodi planirani u iznosu od 407.400,00 eura;

3. Financijski rashodi planirani u iznosu od 3.000,00 eura;

4. Subvencije planirane u iznosu od 6.000,00 eura;

5. Pomoći dane u inozemstvo i unutar općeg proračuna planirane su u iznosu od 1.000,00 eura;

6.Naknade građanima i kućanstvima na temelju osiguranja i druge naknade planirane u iznosu od 188.000,00 eura;

7. Ostali rashodi planirani u iznosu od 264.000,00 eura.

**Rashodi za nabavu nefinancijske imovine**

Rashodi za nabavu nefinancijske imovine planirani u iznosu od 1.965.500,00 eura, od toga rashodi za nabavu neproizvedene dugotrajne imovine 2.000,00 eura i rashodi za nabavu proizvedene dugotrajne imovine 1.963.500,00 eura.

|  |  |  |  |  |  |
| --- | --- | --- | --- | --- | --- |
| **RASHODI I IZDACI** | **IZVRŠENJE 2023.** | **PLAN** **2024.** | **PLAN****2025.** | **PROJEKCIJE** **2026.** | **PROJEKCIJE 2027.** |
| **3 Rashodi poslovanja** | **828.146,26** | **1.214.900,00** | **1.369.100,00** | **1.378.100,00** | **1.046.600,00** |
| **31** Rashodi za zaposlene | 211.976,91 | 386.500,00 | 499.700,00 | 492.700,00 | 182.700,00 |
| **32** Materijalni rashodi | 237.307,47 | 391.400,00 | 407.400,00 | 412.400,00 | 380.900,00 |
| **34** Financijski rashodi | 6.222,76 | 3.000,00 | 3.000,00 | 3.000,00 | 3.000,00 |
| **35** Subvencije | 61.847,09 | 25.000,00 | 6.000,00 | 6.000,00 | 6.000,00 |
| **36** Pomoći dane u inozemstvo i unutar općeg proračuna | 0,00 | 1.000,00 | 1.000,00 | 1.000,00 | 1.000,00 |
| **37** Naknade građanima i kućanstvima | 142.579,07 | 173.000,00 | 188.000,00 | 189.000,00 | 189.000,00 |
| **38** Ostali rashodi | 168.212,96 | 235.000,00 | 264.000,00 | 274.000,00 | 284.000,00 |
| **4 Rashodi za nabavu nefinancijske imovine** | **687.579,67** | **2.226.500,00** | **1.965.500,00** | **1.008.500,00** | **1.120.000,00** |
| **41** Rashodi za nabavu neproizvedene dugotrajne imovine | 0,00 | 2.000,00 | 2.000,00 | 2.000,00 | 2.000,00 |
| **42** Rashodi za nabavu proizvedene dugotrajne imovine  | 687.579,67 | 2.224.500,00 | 1.963.500,00 | 1.006.500,00 | 1.118.000,00 |

**PRORAČUNSKE KLASIFIKACIJE**

Prihodi, primici, rashodi i izdaci proračuna i financijskog plana iskazuju se prema proračunskim klasifikacijama. Sukladno Pravilniku o proračunskim klasifikacijama (»Narodne novine«, broj 04/24) proračunske klasifikacije jesu:

•**Organizacijska klasifikacija** sadrži povezane i međusobno usklađene (hijerarhijski i s obzirom na odnose prava i odgovornosti) cjeline proračuna i proračunskih korisnika koje odgovarajućim materijalnim sredstvima ostvaruju postavljene ciljeve,

•**Programska klasifikacija** je prikaz programa i njihovih sastavnih dijelova: aktivnosti i projekata, definiranih u skladu s aktima strateškog planiranja te ciljevima i zadaćama proračuna te proračunskih i izvanproračunskih korisnika,

•**Funkcijska klasifikacija** je prikaz rashoda proračuna te proračunskih i izvanproračunskih korisnika razvrstanih prema njihovoj namjeni,

•**Ekonomska klasifikacija** sadrži prihode i primitke razvrstane po prirodnim vrstama te rashode i izdatke razvrstane prema njihovoj ekonomskoj namjeni kojoj služe,

•**Lokacijska klasifikacija** je prikaz rashoda i izdataka prema teritorijalno definiranim cjelinama u skladu s ustrojem Republike Hrvatske, drugih država članica Europske unije te ostalih država,

•**Izvori financiranja**, a koje čine skupine prihoda i primitaka iz kojih se podmiruju rashodi i izdaci određene vrste i utvrđene namjene.

Proračun Općine Cista Provo sastoji se od razdjela, glava i programa. Programi se sastoje od aktivnosti i projekata (kapitalni i tekući projekti).

**OPIS POSEBNOG DIJELA PRORAČUNA**

**RAZDJEL 001 VIJEĆE**

**GLAVA 00101 VIJEĆE**

**Program 1000 Redovni rad vijeća planiran u iznosu od 9.000,00 eura.**

Ovim programom izdvajaju se sredstva za redovan rad vijeća u iznosu od 9.000,00 eura.

**RAZDJEL 002 JEDINSTVENI UPRAVNI ODJEL**

**GLAVA 00201 Upravni odjel za opće poslove**

**Program 1001 Javna uprava i administracija planiran u iznosu od 365.200,00 eura.**

Za redovno funkcioniranje Općine izdvojit će se 240.200,00 eura, za stručno usavršavanje zaposlenika i službena putovanja 5.000,00 eura, za vanjske suradnike 49.000,00 eura, za Dan Općine i trošak reprezentacije 10.000,00, za nabavu dugotrajne imovine za općinske prostorije 16.000,00 eura, za zgradu općinsku upravu 43.000,00 eura i za održavanje i uređenje zgrade za općinsku upravu 2.000,00 eura.

**Program 1002 Zaštita i spašavanje planiran u iznosu od 63.000,00 eura.**

Za financiranje aktivnosti DVD-a planiran je iznos od 50.000,00 eura, za aktivnost HGSS-a planiran je iznos od 3.000,00 eura, za aktivnost Civilne zaštite planiran je iznos od 4.000,00 eura, za aktivnost Crvenog križa planiran je iznos od 3.000,00 eura, za ostale sudionike ZiSa planiran je iznos od 1.000,00 eura i za tekuće donacije za prevenciju kriminaliteta planiran je iznos od 2.000,00 eura.



**Program 1004 Poticanje razvoja gospodarstva planiran je u iznosu od 34.000,00 eura.**

Za poticanje razvoja gospodarstva planiran je iznos od 34.000,00 eura, od toga za subvencije sadnih materijala 2.000,00 eura, za razvoj gospodarske zone 32.000,00 eura.

**Program 1006 Održavanje objekata i uređenje komunalne infrastrukture planiran u iznosu od 97.000,00 eura**

U ovom programu planiraju se sredstava održavanje i uređenje javnih površina u iznosu od 8.000,00 eura, za uređenje trgova u iznosu od 11.000,00 eura i za održavanje i uređenje javnih građevina u iznosu od 78.000,00 eura.

**Program 1007 Prometna infrastruktura planiran u iznosu od 189.500,00 eura.**

Za održavanja nerazvrstanih cesta planira se izdvojiti 29.000,00 eura iz proračunskih sredstava i za prometnice 160.500,00 eura.

**Program 1008 Groblja i mrtvačnice planiran u iznosu od 400.500,00 eura.**

Ovim programom za održavanje groblja planira se izdvojiti 17.500,00 eura i za projekt izgradnje i uređenja mrtvačnica i groblja 383.000,00 eura.

**Program 1009 Vodoopskrba i odvodnja planiran u iznosu od 3.000,00 eura.**

Programom se planiraju izdvojiti sredstva za vodovod u iznosu od 3.000,00 eura.

**Program 1010 Prostorno uređenje i unaprjeđenje stanovanja planiran u iznosu od 356.500,00 eura.**

Za redovno održavanje javne rasvjete planiraju se sredstva u iznosu od 103.000,00 eura, za opskrbu pitkom vodom sredstva u iznosu od 1.000,00 eura, za dokumente planiranja, procjena i projektiranja sredstva u iznosu od 40.000,00 eura i za javnu rasvjetu – kapitalna ulaganja 212.500,00 eura.

**Program 1012 Program zaštite okoliša i životne sredine planiran u iznosu od 132.700,00 eura.**

Ovim programom izdvojit će se sredstva za deratizaciju i dezinsekciju u iznosu od 1.000,00 eura, sredstva za higijeničarsku službu u iznosu od 1.000,00 eura, sredstva za zbrinjavanje napuštenih i uklanjanje uginulih životinja u iznosu od 7.000,00 eura, sredstva za kontrolu razmnožavanja životinja (obvezna sterilizacija) u iznosu od 3.000,00 eura, sredstva za vozila za odvoz smeća u iznosu od 6.200,00 eura, sredstva za razvoj pametnih i održivih rješenja – Uvođenje sustava javnih bicikala na električni pogon 62.000,00 eura, sredstva za razvoj pametnih i održivih rješenja – I Implementacija sustava za praćenje kvalitete zraka i razine buke 19.000,00, sredstva za saniranje divljih odlagališta, zaštita od elementarnih nepogoda i održavanje javnih površina u iznosu od 29.500,00, te sredstva za zelene otoke i kontejnere u iznosu od 4.000,00 eura.

**Program 1013 Potrebe u kulturi planiran u iznosu od 36.700,00 eura.**

Programom javnih potreba u kulturi izdvojit će se sredstva za potpore u kulturi i turističku promidžbu općine u iznosu od 19.700,00 eura, sredstva za uređenje spomenika kulture u iznosu od 12.000,00 eura i za uređenje i održavanje kulturne baštine planiran je iznos od 5.000,00 eura.

**Program 1014 Organizacija rekreacije i športskih aktivnosti planiran u iznosu o 137.000,00 eura.**

Za program organizacije rekreacije i organizacije športskih aktivnosti planira se izdvojiti 137.00,00 eura iz proračunskih sredstava, od toga za potpore u športu 9.000,00 eura te za športska igrališta 128.000,00 eura.

**Program 1015 Potpora udrugama i vjerskim zajednicama planiran u iznosu od 39.000,00 eura.**

Ovim programom izdvajaju se sredstva za potpore udrugama i političkim strankama u iznosu od 28.000,00 eura i potpore vjerskim zajednicama u iznosu od 11.000,00 eura.

**Program 1016 Obrazovanje planiran u iznosu od 990.000,00 eura.**

Za stipendije i školarine izdvojit će se 45.000,00 eura, za donacije osnovnoj školi 10.000,00 eura, za donacije predškolskom odgoju 130.000,00 eura i za vrtić i dječja igrališta 805.000,00 eura.



**Program 1017 Pomoć obiteljima i kućanstvima planiran u iznosu od 478.500,00 eura.**

Ovim programom osigurat će se sredstva za isplatu naknada za novorođenu djecu u iznosu od 30.000,00 eura, sredstva za pomoć obiteljima i kućanstvima u iznosu od 60.000,00 eura, sredstva za sufinanciranje cijene prijevoza u iznosu od 40.000,00 eura, sredstava za isplatu pomoći za stambeno zbrinjavanje u iznosu od 13.000,00 eura, i sredstva za Program zapošljavanja žena – Zaželi u iznosu od 335.500,00 eura.

**Program 1018 Zdravstvena zaštita stanovništva planiran u iznosu od 3.000,00 eura**

Za sufinanciranje djelatnosti Doma zdravlja Splitsko-dalmatinske županije planiran je iznosu od 3.000,00 eura.

***Projekti Općine Cista Provo u 2025. godini s projekcijama za 2026. i 2027. godinu***

|  |  |  |  |
| --- | --- | --- | --- |
| **Naziv projekta** | **2025.** | **2026.** | **2027.** |
| K200001 Nabava dugotrajne imovine za općinske prostorije | 16.000,00 | 16.000,00 | 16.000,00 |
| K200002 Zgrada za općinsku upravu | 43.000,00 | 43.000,00 | 4.000,00 |
| T100001 Održavanje i uređenje zgrade za općinsku upravu | 2.000,00 | 2.000,00 | 2.000,00 |
| K200003 Razvoj gospodarske zone | 32.000,00 | 32.000,00 | 32.000,00 |
| K200004 Uređenje trgova | 11.000,00 | 6.000,00 | 6.000,00 |
| T100002 Održavanje i uređenje javnih građevina | 78.000,00 | 62.000,00 | 56.000,00 |
| K200005 Prometnice | 160.500,00 | 659.500,00 | 845.500,00 |
| K200006 Izgradnja i uređenje mrtvačnica i groblja | 383.000,00 | 33.000,00 | 33.000,00 |
| K200007 Vodovod | 3.000,00 | 3.000,00 | 3.000,00 |
| K200008 Dokumenti planiranja, procjena i projektiranja | 40.000,00 | 40.000,00 | 40.000,00 |
| K200009 Javna rasvjeta - kapitalna ulaganja | 212.500,00 | 40.000,00 | 10.000,00 |
| K200010 Vozila za odvoz smeća | 6.200,00 | 6.200,00 | 6.200,00 |
| K200017 Razvoj pametnih i održivih rješenja-Uvođenje sustava javnih bicikala na električni pogon | 62.000,00 | 0,00 | 0,00 |
| K200018 Razvoj pametnih i održivih rješenja-Implementacija sustava za praćenje kvalit. zraka i razine buke | 19.000,00 | 0,00 | 0,00 |
| T100003 Saniranje divljih odlagališta, zaštita od elementarnih nepogoda i održavanje javnih površina | 29.500,00 | 29.500,00 | 29.500,00 |
| T100004 Zeleni otoci i kontenjeri | 4.000,00 | 4.000,00 | 4.000,00 |
| K200011 Uređenje spomenika kulture | 12.000,00 | 12.000,00 | 12.000,00 |
| K200019 Uređenje i održavanje kulturne baštine | 5.000,00 | 5.000,00 | 5.000,00 |
| K200015 Športska igrališta | 128.000,00 | 92.000,00 | 93.000,00 |
| K200016 Vrtić i dječja igrališta | 805.000,00 | 9.500,00 | 9.000,00 |